**հիմնավորոՒՄ**

**«ԿՈՐՍԱՆ- ԿՈՐՎԻԱՄ ԿՈՆՍՏՐՈՒԿՑԻՈՆ» ԸՆԿԵՐՈՒԹՅԱՆ ՀԵՏ ԿՆՔՎԱԾ ԹԻՎ T1-T2-CW-01 ՊԱՅՄԱՆԱԳՐԻ ԱՌՆՉՈՒԹՅԱՄԲ ԾԱԳԱԾ ԻՐԱՎԱԿԱՆ ՎԵՃԵՐԻ ՇՐՋԱՆԱԿՆԵՐՈՒՄ ՓՈՐՁԱԳԻՏԱԿԱՆ ԾԱՌԱՅՈՒԹՅՈՒՆՆԵՐԻ ԳՆՄԱՆ ԹՈՒՅԼՏՎՈՒԹՅՈՒՆ ՏԱԼՈՒ, «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ ՈՒ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

 **1. Իրավական ակտի նպատակը**

Սույն նախագծի նպատակն է թույլատրել «Ճանապարհային դեպարտամենտ» հիմնադրամին՝ ՀՀ տրանսպորտի և կապի նախարարության և «Կորսան-Կորվիամ Կոնստրուկցիոն» ընկերության միջև 2012թ. ապրիլի 27-ին կնքված թիվ T1-T2-CW-01 պայմանագրի շրջանակներում ծագած իրավական վեճերի շրջանակներում ՄԱՄԱԻՀ (UNCITRAL) կանոնների ներքո հարուցված արբիտրաժային գործերով Հայաստանի Հանրապետության շահերը պաշտպանելու նպատակով Հյուսիս-հարավ ճանապարհային միջանցքի ներդրումային ծրագիր - Ծրագիր 1 և 2 հետազոտման, վերլուծության, փորձագիտական եզրակացության նախապատրաստման ծառայությունների գնման մրցույթում հաղթող ճանաչված «Արկադիս Քոնսալթինգ» սահմանափակ պատասխանատվությամբ ընկերու­թյան (Մեծ Բրիտանիայի և Հյուսիսային Իռլանդիայի Միացիալ Թագավորությունում) հետ կնքվել փորձագիտական ծառայությունների գնման պայմանագիր 1,175,000 ԱՄՆ դոլար արժողությամբ՝ համարժեք 587,500.0հազար դրամին (կիրառելով 1 ԱՄՆ դոլար գումարը 500 ՀՀ դրամ միջին փոխարժեքը):

 **2. Կարգավորման հարաբերությունների ներկա վիճակը և առկա խնդիրները**

 Ներկայում Պայմանագրի շրջանակներում Միջազգային առևտրային պալատի վարույթում գտնվող արբիտրաժային գործով ՀՀ շահերը պաշտպանելու նպատակով անհրաժեշտ է ներգրավվել փորձագիտական ընկերություն, որը կիրականացնի Հյուսիս-հարավ ճանապարհային միջանցքի ներդրումային ծրագիր- Ծրագիր 1-ի և 2-ի շրջանակներում կատարվելիք աշխատանքների ձգձգումների, կառուցապատման/ շինարարական ծախսերի, ինչպես նաև ճանապարհահատվածների կառուցման տեխնիկական /որակական խնդիրների հետազոտման, վերլուծության և փորձագիտական եզրակացությունների նախապատրաստման աշխատանքներ: Նշված ծառայությունների արդյունքները՝ պահանջի դեպքում, կարող են օգտագործվել նաև ՀՀ քննչական կոմիտեի ՀԿԳ քննության գլխավոր վարչությունում Հյուսիս-հարավ ճանապարհային միջանցքի ներդրումային ծրագրի իրականացման ընթացքում կատարված չարաշահումների դեպքի առթիվ քննվող քրեական գործի շրջանակներում:

Ծառայությունների գնման գործընթացի արդյունքում ստացվել են գնառաջարկներ հետևյալ ընկերություններից՝ ստորև նշված սահմանաչափերով․

|  |  |  |
| --- | --- | --- |
| **հ/հ** | **Մասնակցի անվանումը** | **Մասնակցի առաջարկած գինը /առանց հարկերի/**  |
| **Առաջարկված գին** | **Գնահատված գին\*** |
| 1 | Arcadis Consulting (UK) Limited | USD 1,175,000 | 575,914,500ՀՀ դրամ |
| 2 | Accuracy համատեղ Sandberg ընկերության հետ | GBP 1,338,000  | 850,713,780ՀՀ դրամ |
| 3 | Golder Associates LTD համատեղ FTI Consulting ընկերության հետ |  USD 2,927,000  | 1,434,639,780 ՀՀ դրամ |
| 4 | HKA Global Ltd. | USD2,100,000 | 1,029,294,000 ՀՀ դրամ |

**\*Հաշվարկի համար հիմք է հանդիսացել ՀՀ ԿԲ 06․10.2020թ-ի փոխարժեքները՝**

**1 USD=490.14 ՀՀ դրամ**

**1 GBP=635.81 ՀՀ դրամ:**

Հաշվի առնելով գնման կարգով սահմանված մասնագիտական ընտրության չափորոշիչները և մասնավորապես՝ այն հանգամանքը, որ առաջադրանքի շրջանակներում ստուգումները և փորձարկումներն իրականացվելու են տեխնիկական բնութագրով նախատեսված AASHTO և ASTM ստանդարտների պահանջներին համաձայն, գնման գործընթացի արդյունքում ընտրվել է ամենացածր գնային առաջարկ ներկայացրած և նշված ստանդարտների հիման վրա փորձաքննություն իրականացնող ընկերությունը` «Արկադիս Քոնսալթինգ» սահմանափակ պատասխանատվությամբ ընկերու­թյանը (Arcadis Consulting (UK) Limited):

 Նախագծով առաջարկվում է թույլատրել Ծրագիրն իրականացնող՝ «Ճանապարհային դեպարտամենտ» հիմնադրամին մրցույթում հաղթող ճանաչված «Արկադիս Քոնսալթինգ» սահմանափակ պատասխանատվությամբ ընկերու­թյան (ARCADIS CONSULTING LIMITED) հետ կնքվել փորձագիտական ծառայությունների գնման պայմանագիր 1,175,000 ԱՄՆ դոլար արժողությամբ (համարժեք է587.500.0հազար դրամին կիրառելով 1 ԱՄՆ դոլար գումարը 500 ՀՀ դրամ միջին փոխարժեքը):

 Ընդ որում՝ նշենք, որ ՀՀ կառավարության և Մեծ Բրիտանիայի և Հյուսիսային Իռլանդիայի միացյալ թագավորության կառավարության միջև եկամուտների և կապիտալի կրկնակի հարկումը բացառելու և հարկումից խուսափելը կանխելու մասին կոնվենցիայի իմաստով ընկերությունը համարվում է ոչ ռեզիդենտ, որի «մշտական հաստատությունը» գտնվում է ՀՀ տարածքից դուրս և, որի կողմից փորձագիտական ծառայությունները մատուցվելու են ՀՀ-ից դուրս: Նշվածից բխում է, որ ընկերության հետ կնքվելիք փորձագիտական ծառայությունների մատուցման պայմանագրից ԱԱՀ և ոչ ռեզիդենտի շահութահարկ չի առաջանում:

**3. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագիծը լրացուցիչ ֆինանսական միջոցների անհրաժեշտություն և ՀՀ 2021 թվականի պետական բյուջեի եկամուտներում և ծախսերում փոփոխություններ չի առաջացնում:

**4. Իրավական ակտի կիրարկման դեպքում ակնկալվող արդյունքը.**

 Իրավական ակտի ընդունման արդյունքում համապատասխան փորձագիտական ծառայությունների մատուցման պայմանագիր կկնքվի միջազգային փորձագիտական ընկերության հետ, որը կիրականացնի Հյուսիս-հարավ ճանապարհային միջանցքի ներդրումային ծրագիր- Ծրագիր 1 և 2 իրականացման ձգձգումների, շինարարական ծախսերի, ճանապարհի կառուցման տեխնիկական/ որակական խնդիրների հետազոտման, վերլուծության, փորձագիտական եզրակացության նախապատրաստման աշխատանքներ՝ նպաստելով Պայմանագրի շրջանակներում Միջազգային առևտրային պալատի վարույթում գտնվող արբիտրաժային գործով Հայաստանի Հանրապետության շահերի արդյունավետ պաշտպանությանը: